text: Køer stjæler politiets tid
  26 september 2012 kl. 07.27
  Dårlig indhegning og løse køer, får og heste stjæler urimeligt meget af politiets tid. Politiet er nødt til at gribe ind af hensyn til sikkerheden på vejene.
  En flok på omkring 20 køer var natten til onsdag sluppet ud af deres indhegning på Blåvandvej ved Oksbøl. Derfor måtte betjente rykke ud kl. 00.20 og bruge næsten fem timer frem til kl. 05.10, mens køerne blev hjulpet tilbage på marken.
  Episoden er langt fra enkeltstående. Selvom der ikke er statistik over antallet af anmeldelser med løse dyr, oplever politiet i Esbjerg næsten dagligt problemet, - især i efteråret, hvor det våde græs kan gå ind i de elektriske hegn.
  - Vi er tvunget til at bruge urimeligt mange ressourcer på det. Vi er jo nødt til at rykke ud hver gang af hensyn til sikkerheden på vejene, siger Ole Aamann fra vagtcentralen i Esbjerg til TV SYD.
  Hvis dyrene ikke er holdt forsvarligt bag indhegningen, får landmændene en bøde for forseelsen.
  